정조 13년
己酉五月二十六日辰時上御熙政堂大臣備局堂上引見入侍時右承旨李書九假注書趙台榮事變假注書金履喬記注官金健修記事官金祖淳右議政蔡濟恭左參贊金華鎭戶曹判書徐有隣吏曹判書李𡊠禮曹判書李在簡行副司直李柱國漢城判尹鄭昌順兵曹判書李文源行副司直金尙集徐有防刑曹判書沈頤之行副司直李邦一行副護軍李漢豐行左承旨金思穆行副司直李獻慶金持默修撰李遇濟以次進伏訖濟恭曰日間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰今番雨澤適時周洽盡得移秧而且見諸道狀本則似是均沾至如牟麥尤爲有效云不勝喜幸矣上曰果萬幸而關東似未足矣濟恭曰大抵關東畓少田多故不願多雨矣上曰近日雨澤稍閟而今雨適中所望殆同曰雨而雨曰暘而暘反切兢惕之心矣濟恭曰雨暘之時若皆由於萬化之源益加惕念焉上曰已去己酉亦是樂歲庚戌大有到今稱頌今若賴天之靈幸得登稔則宜有先事之慮儲穀之策預爲講究誠好矣濟恭曰豐登之餘先事之慮果若聖敎今明年內儲得精實之穀以備不虞似好矣上曰昨見備局前例則諸道貿置穀數或至六七萬石今復多數貿置好矣湖南則年來所貿者幾何頤之曰幾爲六萬石矣上曰幾近於古己酉貿穀之數矣有隣曰儲穀之方不可不預講而京畿江原等道生穀不富故如逢少歉卒無接濟之策湖南嶺南則土出旣饒故若値大登不無傷農之慮苟能預先貿置優其穀數則雖有意外之慮其所接濟庶可適宜善貿之策惟在道臣及邑宰奉行之如何耳上曰北關自前頻歉粵在先朝戊申設賑己酉又賑而故相李宗城善爲區劃多有接濟之實效如此之人豈復易得乎有隣曰北道則如社倉之制雖難如例設施若値豐歲痛禁賤穀之弊則不必藉力於他道而南北關中庶可以推移轉輸惟是湖西儲穀之方最爲艱辛如除留不足米以錢給代則歲可得三四千石而殘邑守宰所失亦復不些此則有難遽議外此無他好道理是爲可悶矣上曰貿穀一款詳問大臣後日次對稟處可也上曰左相今已出仕誠幸矣濟恭曰敦勉勤摰因爲出仕在廟堂實爲多幸矣濟恭曰次對有命而近日首席久曠左揆在外如臣庸陋不過隨行逐隊有何知識凡於事爲敢有建白乎時急公事旣承飭敎或以草記或以覆啓已盡擧行只有二張狀啓而此非時急又非立談間稟處者姑俟左相之簉朝以爲稟裁好矣上曰二件事是何事乎濟恭曰一則龍川築筒事一則吉祥牧場事矣上曰喬桐事向筵已有下敎今則別無更待者今日仍爲稟定可也濟恭曰頃因前郡守李胤馥上疏龍川府西南數十里築筒便否論理狀聞之意覆啓分付矣卽見平安監司鄭昌聖狀啓則枚擧該府使李東植牒呈備陳民情不願之狀仍以爲本府西南面有兩處空曠海坂而一處若使築筒灌水則民家百餘戶鹽釜七十餘坐將未免撤毁渙散且水源元非長流地勢亦爲最高築筒作畓初非可論一處旣無上流之水源又是地形之偏高則亦非導水作畓處請令廟堂稟處矣道臣旣枚擧本倅牒呈備陳民情之不欲且其兩處地形旣非導水之處許多民家許多鹽盆又不可撤去則築筒一款非所可論置之何如上曰依爲之出擧條濟恭曰一國矜式專在都下都下法紀若蕩然則八方將何所矜式乎日前懸房稱以各宮馬直輩廉價厚取使渠輩至於失業之境仍爲撤屠三日鎖房渠輩若果有冤訴之法司訴之廟堂寧有不爲禁戢之理而不此之爲肆然撤屠使卿大夫國人日用姑毋論祭用亦無以買得此其計欲恐動朝廷得充其意慾也民習之頑悍莫此爲甚故懸房行首已自廟堂移法司刑配而若但如是而止則馬直輩必不無因此增氣倍加肆惡之患此不可不嚴防而各宮馬直非一二人則有難就其中摘發一一嚴治內司次知旣管領各宮馬直則此後若不能嚴束復售此等之習其罪自有所歸廟堂當草記論勘此意申明知委使內司次知毋敢一日放忽則庶可救得此弊故敢此仰達矣上曰依爲之旣聞之後廛人不可刑配而止不飭之堂上亦爲罷職宮奴作弊事次知中官亦爲査勘可也在簡曰大臣以懸房撤屠事陳白旣有言端敢此仰達矣近來民習無嚴各廛市民往往有鎖廛撤市之擧事之駭然莫此爲甚此後則如或有撤市之弊本事曲直毋論該廛頭頭人直爲嚴刑定配之意出擧條定式施行何如上曰依爲之出擧條濟恭曰臺閣之臣體段自別已有不正人不能正故凡有差失輒許避嫌其責之不輕而重有如是矣日前諸臺聯箚有曰公車之推積無日無虛審如其義是公車無一來呈何云堆積乎此則猶屬文不可解而至於末端曰以臣等取進止取進止三字之上書以臣等古今文集曾未有見奏御文字何等嚴重則設有違格之處政院所當往復釐改而不此之爲旣已入徹則謄示各司卽次第事格例所關不可無規警伊日在院承旨竝推考何如上曰依爲之出擧條濟恭曰沿海諸邑之弊莫切於拯劣米之爲可矜拯米雖曰散給還捧所謂散給者未必非不可食之物而畢竟責納有若還穀之應捧者然比諸白徵無異於五十步百步之間也哀彼窮民之逐歲逋欠實是所難免之事而地部嚴督守宰恐怯或以艱辛備納之稅大同移施於此而稅大同則疊督重捧要以免罪過無告者惟窮民耳民情皆願以錢代納而臣以其事涉變通爲持難於中矣歸自湖西議之於度支臣則以爲故相鄭弘淳已以拯劣米作錢以捧之意陳達蒙允云然則今日所當行者卽不過奉行前日擧條啓下之事然臣亦不知有此擧條況道臣守宰何以知得又況小民何以耳聞乎此必度支急於捧米不爲頒示外邑之致誠甚慨然捧錢則易於了當捧米則輒有積逋設令歇定價直不猶愈於年久積逋之每歸蕩減之科乎以此擧條行會諸道凡係拯劣米直令以錢代捧而曉諭坊曲毋使一民有不知之弊恐好矣有隣曰拯劣米果有以錢代捧之例而第緣本曹米條之自來不敷每不免以本色徵捧至於今年洪州一邑爲矯民弊請以錢納故考例許施矣蓋此規式自當年條四兩次次遞減止於最久條二兩五錢而此是本曹規式惠廳則無之若自惠廳取倣本曹代錢之例而自六兩以下遞減則其爲民弊恐無異於徵米此甚難處矣上曰毋論戶惠廳一石代錢依詳定例磨鍊可也在簡曰以詳定例磨鍊之敎旣出於寧失之聖意則戶惠廳自當同爲擧行而毋論戶惠廳已捧未捧不無相蒙之慮申飭諸道査實區別報來後以米已捧者仍令本色上納未及捧者以錢代捧爲宜矣濟恭曰當年條則定以三兩當年以上則定以二兩五錢最久條則特許二兩恐不違於寧失之義矣上曰依爲之今見戶惠廳拯劣米抄錄者間有庚子條今爲十年之久下此亦不下七八年此無異舊還年年督徵虛實易致相混在小民豈不爲切苦之瘼乎況致敗地方每不散在他邑積年所受無暇辦納今年明年新受又漸增加言念沿邑民情寧不哀矜初不擧論則已前有靈城與故相之言今又有右相建白作錢之式始可以遍布諸路及今須有別般易行而易效之擧然後民可蒙其實惠此後拯劣米收捧一依舊還收捧新定式自戶惠廳前期頒令諸道而先從最近年條徵捧每年毋過一年未收著爲定式仍令廟堂行會諸道俾各曉諭沿邑民人無或有一夫一婦不聞不知而科外辦納之弊最久條甲辰以前拯米劣米一竝蕩減今以甲辰以前爲限意有所在伊年有蠲減之政而拘於各邑年條久近之各殊惠澤有不均之嘆故耳竝以此意知悉可也出擧條濟恭曰臣於前月行過平澤則儒生數三十人以本縣鄕校不得受法典所載之復戶呈書稱冤臣問諸邑倅則言果不誣云矣州府郡縣鄕校復戶之差次爲定載之大典者乃所以尊鄕校待士子之意而本縣之獨爲見漏不可謂非欠典令度支臣考案後依法典出給恐不可已故敢此仰達矣上曰依爲之出擧條濟恭曰臣於前月湖西來往之後自上特詢民弊有無而臣未及條對有所耿耿敢此復申矣湖西有二痼瘼其一卽軍保米其一卽拯劣米而軍保之切矜殆有甚於拯劣矣蓋自減疋之後軍保所納只是六斗米以外面見之似不至太苦而但其旗隊摠所收於一夫者洽爲十二三斗不如此則無以上納於軍門故也以故民視保米之役如就死地其中稍可以備數於人者必百計圖免移就他役惟最窮獨最丐乞無所告訴然後始乃屈首於是役而以其丐乞之故散而之四特容易事也旣逃之後其勢不得不徵及隣族若論可矜孰有加於此者若論痼弊又孰有加於此乎旣知其如此而以其難於救弊仍以置之則亦非體聖上視民如傷之意十分矯革雖難遽議若嚴飭各軍門其所捧上與情債毋或濫觴又使該道道臣嚴束守宰其所捧米勿委於旗摠親監以捧應捧六斗之外剩餘俾不過一斗許則庶或爲窮民一分息肩之道矣上曰備堂亦陳所見可也華鎭曰軍保納米誠爲苦役若欲釐革其弊莫如以錢代捧而辦給軍餉亦甚難便外邑收送之時軍門捧納之際使之着意檢飭毋得從中容奸則庶或有一分矯救之效矣有隣曰軍保米一事前後聖敎若是勤摯內而將臣外而守宰若或體認豈無矯救之道乎以此意竝飭京外俾有實惠恐合事宜矣上曰予所夙宵憧憧一念每在於仰述先大王減疋均役之盛德而惟此保米一事自十二斗減爲六斗者卽先大王惠澤之及民與減疋無異而減疋之木綿猶異於純錢升尺之長短麤細從中奸弊難以防戢況此米條所捧乎以是之故必欲一番釐正其勢末由蓋有軍門則自有軍校有軍校則自有糧餉訓局支放多靠度支經用而禁御兩營無此保米無以接濟此所以欲罷未罷齎意未施際聞右相所奏尤覺矜惻今若難於永罷餉米之制竝與收捧時操縱之弊而不禁則所謂保米依舊是均役前十二斗之弊以此筵話出擧條自本司拔例另飭諸道如是申飭之後如無釐弊之效現發於來頭繡衣之行方伯守令焉逭其罪以此申明分付可也出擧條濟恭曰臣纔以湖西保米事有所仰達而南漢哨軍納米之法實平日所嘗切矜故敢此繼陳矣摠戎與守禦便是畿內南北兵使而摠廳則大操之年減除軍米獨守廳雖經山城大操保米依例收捧夫保米身役也渠之身旣已艱辛赴操於幾日之程則責出役米不特爲可矜未知此何名也此何義也況同是畿內營門而漢北漢南之不得均制至於如此此實合有一番變通之事而況其納米捧上之除浮費濫觴實與俄所陳湖西保米無少異焉民之以哨軍爲必死之地者何足爲怪乎其所救弊姑未知有何善策而其爲不可不救則明矣上曰筵退後詳問該廳草記稟處可也出擧條上曰南漢習操有保米之弊故久未行操矣在昔丙子年守禦使李喆輔欲行習操矣至有闕門外掛書之變伊後守帥遂以習操一事全然抛置且聞前例一番合操始爲逐歲輪操而近年則以合操之不行竝與輪操而廢却云外邑之身隷軍籍者不知有組鍊之政是豈成說乎合操雖難遽議輪操則觀勢設行實合事理問于該廳從便定式好矣上曰今筵卿之所奏多出爲軍民之意如是變通實惠庶可下究誠爲多幸致卿此位者豈偶然乎必以惠民之方爲務可也濟恭曰民安而後宗社安矣國之安危皆係於民生之休戚臣之區區豈不欲安民利國而臣素蔑才能具位戶祿何足以對揚聖意之萬一乎濟恭曰此喬桐前防禦使任嵂狀啓也以爲本府地形處在要衝作爲江都藩籬互通聲援己亥改制之後管下五鎭三道舟師竝屬江都但有一司孤軍欲絶賊路要衝之地寧不凜然且江都置船之所殆同陸地若在兩弦水縮之時則雖有百艘將無所用而兩西海路俱通江華之後三南海路一自德積前洋戞過本島通于江都之後一自永宗通于江都之前而江都前洋有孫石項之險賊若知水勢險夷則豈捨德積平夷之路反取孫石項至危之洋哉執此以究西南水路之要莫過於本島且軍校之聊生不過統樂禦料布而移營之後旣多失哺吏民流離簽丁無路亦爲一大痼弊請令廟堂稟旨變通矣臣未見江都其形便之如何未能的知而竊聞公議皆以爲統禦營之移屬江都大有乖於古人制置之意爲害則多其利則無云矣今見狀辭又復瞭然當初改制旣知失宜則今但以銷刻爲嫌一味抛置有非重海防袪弊瘼之意喬桐罷其防營之名水使統禦之號竝皆還屬凡事亦令仍舊貫復設恐不可已矣上曰昨年本司回啓時草記批答已示微意欲觀形便計亦左矣到今關防便否旣知其如此則何嫌銷刻乎大於此之守摠兩營或內或外況一閫乎依卿所奏今日政水使復設下批沁留之兼管稱號亦令罷去可也出擧條柱國曰往在喬桐變通時臣則在外未得參聞而當初統禦之移屬江華實以爲萬萬不襯矣喬桐則臣待罪兩次故稔知形便而處在三南水路之要衝設有緩急可以卽知江華則距水口爲四十里豈能趁時應變乎且孫石項水港甚隘僅容一帆則寧有賊船之捨喬桐平夷之路從江華隘險之理乎上曰江華則戰船亦無藏泊之所云果然否有隣曰聞沁留言則戰船常在陸地不可不掘浦云矣上曰喬桐則何如柱國曰喬桐則除非上下弦潮縮之時戰船常泊水中矣濟恭曰喬桐移屬曾未聞善處之論矣上曰初欲善爲而今則不便云何論銷刻之嫌乎書九曰喬桐府使陞爲水使江華府所屬統禦營還屬喬桐事命下矣江華留守尹承烈所佩京畿水軍節度使兵符新除授京畿水使申大謙處使之傳授申大謙京畿水軍防禦使時所佩密符亦使仍佩敎書卽令知製敎撰出待啓下與諭書一體使院吏齎送何如上曰依爲之出擧條濟恭曰頃因幼學趙上疏江華吉祥牧場許耕便否令守臣審察形便論理狀聞之意覆啓行會矣卽見江華留守尹承烈狀啓則以爲躬往牧場看審形便則本場周回幾至二十里可以作畓者殆將五六十石落可以墾田者不下數百石落而本牧場馬昔爲四百餘今不過一百三十六匹可想其漸就耗縮且本場東面浦口平開潮滿之時雖千艘可以容易乘水實爲南來帆檣下陸初程且自仁富南水之間乘舟向江都則亦由是路而粵在戊申警備之日分兵露屯先此一面其爲本府大關防最要害者不言可知本府所管牧場煤音長峯信島等島場地頗廣水草亦豐馬匹移送自有餘裕各島分排及牧子區處令本寺從便擧行該牧場特許募民入耕事請令廟堂稟處矣前後守臣與太僕以吉祥牧場事爭論便否非止一再而俄於閤外聞之則司僕一提調以本島之不可許民送言於有司堂上云大臣之議旣如此難以更議第以守臣狀辭見之馬旣耗損移送三島綽有餘裕作畓墾田可得三數百石落又況關防要害無過本場則時平可以裕食警急可以得力以公以私恐不必持難矣上曰南來帆墻下陸初程爲本府大關防最要害半千馬匹餘只百餘在該寺得失似無損益況闢土開墾島民之情願又如許則地利人和政謂此也依狀請施行除非別般窒礙之端更勿爭難之意言于該寺可也出擧條昌順曰聞備郞言則司僕一提調招致備郞以爲吉祥自有所重不可輕易許耕云矣上曰此牧場事自前互勝今番則依右相所奏亦何妨也濟恭曰所重云云臣未詳知而似是八駿馬事也設或八駿果出於此豈有不可耕之理乎此必本寺有所收之物而自前持難矣有隣曰中部居民李京得等上言以爲本都居訓局願留軍李尙九性本仁善心存濟活收聚族黨無依兒十餘人及丐乞濱死兒十六人同置一室便其衣食待其年長次第婚娶使之奠居率其寡居從姊年過八十者誠心保護且渠僚屬朴奉璋負債軍門將至杖死而尙九盡賣家藏沒數替納以贖其死李之成等三人曾於歉歲全家率育免其顚連仍使安堵矣尙九以固城府院君之後裔中間失系駸駸爲微賤無識之人而施仁秉義能如是則其在激勸之道宜有褒賞之典參考該府京兆文報使尙九特蒙天恩爲辭而判付有詳査實蹟問于訓局後稟處之命矣詳査京兆文蹟招問訓局校吏則尙九之實蹟果如上言內辭緣且招見其曾所濟活之類則二十六名內或有遠居外邑者或有行商在外者而在京現身者爲十六人其所感激尙九恩義之說如出一口矣歉歲之私賑溺水之拯活雖或出於一日之意氣猶有褒嘉之典則今此尙九秉心仁善累十年如一日濟活成就又過數十人則其在朝家激勸之道合有別般褒獎之典而事係恩賞不敢擅便敢此仰達矣上曰右相之意何如濟恭曰今世如此之人豈易得乎戶判旣得其實蹟在朝家激勸之道宜有褒賞矣上曰特爲加資以示褒獎之意可也出擧條有隣曰頃日筵中特軫京江船隻減縮之弊有限滿漕船勿令回泊自京江直發賣與否商量稟處之命矣限滿漕船之回泊本倉摘奸狀聞待改造發賣法意有在而特敎擧行不在此限若知其限滿的實而因特敎自京發賣則京江船隻庶幾有裕而第念漕倉限滿船毋論京江與外方自有從井間移劃軍門之例今若使漕卒從便發賣於京江民人則軍門劃送之規其將廢却此甚掣礙雖以發賣言之格外恩典實出兩便之聖念而若於其間或有勒買與毁用之弊則亦非所以裕京船軫漕卒之本意今年則各漕倉限滿船勿拘劃送軍門之規仍令漕卒輩兩相和賣於京江船人勒奪與毁用等弊端另加禁戢俾有實效似合事宜而兩湖漕船本曹句管嶺南漕船惠廳句管下詢大臣及惠堂處之何如上曰大臣之意何如濟恭曰京江船之漸次減縮事係可悶今此限滿漕船發賣京江聖意有在則劃送軍門之規不當更論而必使之不敢抑買不敢毁用然後庶有實效戶惠廳廉察禁戢恐爲不可已之事矣上曰惠堂亦陳所見可也在簡曰限滿漕船和賣京江之命寔出於裕京船軫漕卒之聖意若或有勒買毁用之弊則所當另察而嚴防漕船和賣之際自戶惠廳照管禁戢則似無弊端矣上曰依爲之戶惠廳句管禁戢使沾漑之利兩及於漕卒江民以除營門勢家勒買之弊固好而雖營門勢家準給而和買仍爲使用則聊賴者亦江民與漕卒也戶曹廳稱以句管操縱索賂於賣買之際則以弊救弊豈有新效以此知悉各別察飭可也出擧條有隣曰璿源錄廳上下事一次奉審後欲爲上下而奉審非自下擅便之事故敢此仰達矣上曰此是鄭一祥戶判時事耶壬寅癸卯兩年修補時萬餘金物力盡入云耶有隣曰盡用云矣上曰中間消融雖極可駭所重有在奉審之後只以容入物力上下則事面亦涉未安今番則卿其從便處之可也在簡曰永寧殿有頉處待快晴修改之意前已草記允下矣今則雨意開霽移還安修改擇日擧行何如上曰依爲之出擧條在簡曰因黃海監司李洪載三聖祠祭品祭式狀啓回啓判付有指一回啓稟處之命矣纔已關問該道又方問議閣臣文任該道報狀上來後始可覆奏而移安擇日在於來初一日其前無以及期稟處今番移安祭則祭品姑先依狀請施行之意知委何如上曰依爲之待其回牒亦爲問于大臣後稟處可也出擧條柱國曰訓局軍兵之料米不過自六斗至十二斗而該哨諸般浮費無他出處專責於諸軍料米中故六七斗受料者除其雜費則所餘只是三四斗而已以此之故資生之道沒無其策誠甚可矜而其中痼弊卽該哨時任與曾經哨官千把摠別將中軍父母己妻四喪例有賻儀故各哨出物無月無之至於難保之境臣意則時任外曾經者之賻儀一竝革罷則庶爲支保之一端而此是年久遵行之事不敢擅便敢此仰達矣上曰右相之意何如濟恭曰日前因訓將以此事往復始知軍兵之有此許多難支之弊雖曰年久遵行旣知其弊則不可不釐革臣出與訓將成節目其中可仍者仍之可減者減之可革者革之俾爲保存之地似好矣上曰依爲之大抵訓局軍兵卽輦下親兵宿衛扈駕其勞實爲諸營之最創設已久廢瘼蝟集曾聞以收斂出斂之弊極爲矜悶昨年前領相在本營都提擧時特提此弊與該將臣使卽爛議釐正而因徑遞未果今聞訓將言必欲自任釐正極爲得宜卿且管本局與之相議賻儀一事外諸般徵斂之謬例以至哨軍雜費拔例各別詳覈存減俾有一新之效可也出擧條昌順曰式年京外帳籍畢磨勘後當有獻民數之例而今年帳籍幾盡磨勘獨咸鏡道見方設賑故因道啓有待秋磨勘之命矣當待咸鏡道帳籍之上來獻民數乎咸鏡道旣因設賑未得同爲磨勘則先以已磨勘之京外帳籍獻民數乎當一番經稟後可以擧行矣上曰依例獻數咸鏡道則以前式年戶口載錄待其上來改付標可也出擧條文源曰恭陵順陵安香廳以下公廨今已畢役光陵章陵公廨又將次第修改矣上曰光陵公廨改修先爲始役而順陵官林秉遠稔知其勤勵近日益驗其解事幹務以秉遠移換本陵官仍差兼監役擧行與本陵令姑爲權換可也出擧條有隣曰臣於陵寢公廨修改事每欲一番陳達而未果矣今則前而有英陵已例後而有恭順陵已例今年春奉審執頉各陵園墓公廨修改略倣此例自戶惠廳參量容入區劃其物力及輸運價使陵園墓官兼監役監董修改而其中如有報禮曹取用者則依例許施自開月限以未凍前隨緩急次次擧行官員則亦觀其生熟稟旨相換修改後定期限限內有頉者隨現論勘常時不勤典守之人亦爲從實狀殿最事嚴明定式而如是修改後續續修補之道向來陵還之論誠爲的當多般講究亦爲定制恐合事宜矣上曰事係陵寢禮判兼惠堂亦陳所見可也在簡曰臣於此事與戶判已有所相議物力從便區劃令陵官兼監役擧行旣有恭順陵已然之效各陵園公廨修改之役極其浩多依戶判所奏施行似好矣上曰右相之意何如濟恭曰陵園公廨非不隨頉修改而每患全不堅緻徒費物力者蓋由於京監役與計士輩不以自己事看作故也今若使陵官受其物力兼以監役而又定限滿前有頉者抵罪之法則自不得不務爲堅實續續修補又莫如陵還爲便竝依戶判所奏施行似好矣上曰依爲之出擧條上曰兵判於此等役事自來鍊熟光陵公廨修改處先爲看審而永祐園白虎邊莎草修改處亦爲從近奉審此後以陵園役事往來時密符仍佩只爲言送政院可也上曰向日春塘臺蓮池及景福宮蓮池使兵判疎濬者予意有在卿等其聞知乎濟恭曰臣亦聞宮池疎濬事其日雨卽下矣上曰天久不雨則蜥蝪祭例於池上設行今番疎濬亦出於祈雨之意而卽時得雨兵判可謂有福力也此後如或有旱乾之時亦當勞此卿矣頤之曰日前京外獄案判批中有果川殺獄罪人金有才考律稟處之命矣殺獄罪人之減死者本無律名若欲旁照則過失殺似或近之過失殺例以絞罪收贖給付家人此囚特以傷處終不明白殺死亦非故犯遂有此減等之處分好生之德臣實欽仰而毋論有心無心明有手犯直以過失勘斷收贖白放罪與律太不相當何以爲之乎上曰卿言旣出守法之意不負執藝之責擬律一款置之金有才嚴刑減死定配可也出擧條命次對諸臣先退書九曰次對已退而玉堂始爲進前揆以筵體誠甚未安推考何如上曰飭敎未久又復如是不可推考而止遞差可也出擧條命退承史以次退出